મારા વ્હાલા વાચકમિત્રો, આપણાં શરીરની નસોમાં વહેતુ રક્ત એ આપણું જીવન છે. દિવસ રાત હૃદયમાં ગોઠવાયેલા પંપ વડે રક્ત નામનું આ પ્રવાહી આપણાં શરીરમાં હજારો કિલોમીટરની યાત્રા કરતું રહે છે. જીવનના અંતિમ શ્ર્વાસ સુધી અવિરત રહેનારી લોહીની અચરજભરી કામગીરી માટે જો કોઈ ડૉક્ટરને પૂછવામાં આવે તો એટલું તો જરૂર કહેશે કે, રક્ત એ આપણાં માટે વરદાન છે. મિત્રો, કુદરતની આ અનમોલ ભેંટ હજી સુધી કોઈ ફેક્ટરી કે લેબોરેટરી બનાવી શકી નથી અર્થાત રક્ત એ માત્ર આપણાં શરીરમાં જ પેદા થાય છે, કોઈ કૃત્રિમ સાધન કે પધ્ધતિ વડે નહીં. નિસંદેહ આજના રોજિંદા જીવનમાં સ્વાસ્થ્યની અનેક અસામનતાઓ અને વિવિધ રોગોના આક્રમણોની વચ્ચે જિંદગી વિતાવતા માનવ સમુદાય માટે રક્તની કોઈ પણ સમયે અને કોઈ પણ સંજોગમાં અનિવાર્યતા ઉભી થઈ શકે છે.!